Procesul verbal al ședinței din data de 19.07.2016
În deschiderea şedinţei Managerul General a anunţat că în prezent sunt defecte 29 de ambulanţe din care 5 vor ieşi astăzi din service. S-a citit lista maşinilor care ies din service şi au fost anuntaţi şefii microstaţiilor care le deţin să le ridice. În prezent sunt în service câteva maşini ce necesită reparaţii laborioase, care au fost lăsate la urmă pentru a putea fi reparate cele cu defecţiuni mai mici. 

În luna august va începe a doua serie de controale ale maşinilor la microstaţii si se vor organiza şedinţele trimestriale la nivel de substaţie.

Dr. Grasu Alis a insistat de foarte multe ori pe dezinfectarea maşinilor, a lamelor de laringoscop, a suprafeţelor şi pe utilizarea nebulizatorului de câte ori situaţia o impune. A subliniat că răspunderea e piramidală şi că toţi cei cu funcţii de conducere vor răspunde în cazul în care aceste dezinfecţii nu vor fi făcute corect si daca nu va fi respectat ROF.
Managerul General a cerut să se facă aprovizionarea cu tubulatura pentru ventilatoarele de pe maşinile de tip C, astfel încât să existe în permanenţă tubulatură de rezervă.

Se va evita transportul pacientilor arşi la Spitalul de Arşi, datorită problemelor nerezolvate pe care le are acest spital, secţiile ATI şi de transfuzii închise.

Dr. Grasu Alis a anunţat că media cazurilor efectuate de fiecare persoană pe tură trebuie sa crească. Ambulanţierii care refuză să lucreze în echipaje de transport pun în pericol capacitatea de intervenţie a instituţiei şi vor fi sancţionaţi. Vor fi verificate concediile medicale nejustificate, luându-se măsurile necesare în astfel de cazuri;  toţi cei ce lipsesc îi împovărează pe cei ce vin la serviciu.
Directorul tehnic Papandreia Marinel, sing. Pelteacu Dan şi Şeful de garaj Călin Valentin vor verifica alcool-testele.

Va fi emisă o notă de serviciu prin care nu se vor mai accepta foi de parcurs completate fără semnături. Ambulanţierul trebuie să confirme şi să semneze că a verificat apa, uleiul şi celelalte fluide ale maşinii. Verificarea alcoolemiei se face de şeful de substaţie, asistentul coordonator , revizor, sef echipaj sau operatoarea de serviciu, care trebuie să menţioneze acest lucru în fişă şi să semneze. Angajatii Biroului FAZ vor fi sancţionat daca va mai primi foi de parcurs fără controalele făcute şi fără semnătură.

De la 1 august va reîncepe în forţă pregatirea profesională.

La sectorul 2 va exista de acum câte un asistent coordonator pentru fiecare tură, efectuându-şi sarcinile de coordonare în altă tură decat cea în care lucrează. 
Pe 28 iulie, de ziua Salvării, SABIF va participa la paradă cu 5 ambulanţe, câte una din fiecare tip, medici, asistenţi, un grup de voluntari, operatoare. În caz de caniculă, dupa paradă, echipele din ţară vor acorda asistenţă la corturile de prim-ajutor.
Balul Salvării va fi organizat de Societatea de Salvare. Vor participa membrii Societăţii de Salvare şi persoanele cu invitaţie. SABIF nu are contribuţie financiară şi organizatorică în organizarea balului.

De joi 21.07.2016 începe săptămâna porţilor deschise.

Managerul General a făcut apel din nou la întregul personal să respecte protocoalele şi în acelaşi timp codul de etică şi deontologie şi să evite discuţiile neprincipiale atât în relaţiile cu terţi, colegii, cât şi mai ales faţă de pacienţi.
Așa cum s-a convenit pentru ședințele săptămânale, au fost predate Directorului Medical de către fiecare microstație situațiile STEMI, resuscitări și intubări.
În finalul ședinței caietele de control de la microstații au fost vizate de Managerul General. 
